หวั่นม็อบกระทบโอนบ้าน ครม.ต่อภาษีอสังหา2เดือน
รมว.คลังเผยครม.ไฟเขียวยืดลดภาษีอสังหาทั้งค่าธรรมเนียมการโอนและค่าจดจำนองไปถึง 31 พ.ค.
23 มี.ค. 2553

รมว.คลังเผยครม.ไฟเขียวยืดลดภาษีอสังหาทั้งค่าธรรมเนียมการโอนและค่าจดจำนองไปถึง 31 พ.ค.
นายกรณ์  จาติกวณิช รมว.คลัง กล่าวว่า ที่ประชุมคณะรัฐมนตรี (ครม.) มีมติอนุมัติให้ต่ออายุมาตรการภาษีกระตุ้นอสังหาริมทรัพย์จำนวน 2 มาตรการ ออกไปอีก 2 เดือน ได้แก่ การค่าธรรมเนียมการโอน จาก 2% เหลือ 0.01% และค่าจดจำนองจาก 1% เหลือ 0.01%  จากเดิมหมดอายุวันที่ 28 มี.ค. 2553 เป็นสิ้นสุดวันที่ 31 พ.ค. 2553
ทั้งนี้ เพื่อเป็นการบรรเทาความเดือดร้อนให้กับประชาชนที่ไม่ได้รับความสะดวกในการทำธุรกรรมในช่วงนี้ รวมถึงปัญหาที่สถาบันการเงิน แจ้งว่ายังมีธุรกรรมค้างอยู่อีกกว่า 1 หมื่นรายการ และยังไม่นับรวมกับธุรกรรมที่ไม่อยู่ในระบบแบงก์อีกเป็นจำนวนมาก นอกจากนี้ ยังอนุมัติตามที่ กระทรวงมหาดไทยเสนอ ให้กรมที่ดินทำงานบริการประชาชนได้ในวันเสาร์และอาทิตย์
นายกรณ์ กล่าวว่า สาเหตุที่ไม่ต่ออายุ การลดภาษีธุรกิจเฉพาะและให้กลับไปใช้อัตราเดิมที่ 3.3%นั้น เพราะมองว่าถึงต่ออายุไป ผู้ประกอบการคงไม่ลดราคาให้ลูกค้า  และคิดว่าผู้ประกอบการมีกำไรในระดับที่พอสมควรอยู่แล้วจึงไม่จำเป็นต้องลดอีก
อนึ่งก่อนหน้านี้ ครม.มีมติที่จะไม่ต่ออายุมาตรการภาษี เพื่อกระตุ้นธุรกิจ อสังหาริมทรัพย์ ที่จะหมดอายุในวันที่ 28 มี.ค.53 ซึ่งจะทำให้ภาษีธุรกิจเฉพาะกลับไปสู่  อัตราเดิมที่ 3.3% จาก 0.11% และค่าโอนเพิ่มเป็น 2% จาก 0.01%